Avainsanat

Tiivistelmä



Avainsanat

1 Tavaroiden alkuperä - Färsaarilta peräisin oleviin alkuperätuotteisiin sovellettava tullietuusmenettely - Färsaarten viranomaisten antamien alkuperätodistusten perusteella tapahtunut tulliton maahantuonti - Todistusten asettaminen kyseenalaisiksi yhteisön tutkimusvaltuuskunnan esittämissä päätelmissä - Färsaarten viranomaiset kiistävät päätelmät - Alkuperäkomitean kuulematta jättäminen - Tuontitullien kantaminen jälkitullauksessa - Sallittavuus - Mahdollisuus jättää tullit kantamatta - Edellytykset - Arviointiperusteet

(Neuvoston asetukset (ETY) N:o 802/68, (ETY) N:o 2051/74 ja (ETY) N:o 1697/79; komission asetus (ETY) N:o 3184/74)

2 Tavaroiden alkuperä - Färsaarilta peräisin oleviin alkuperätuotteisiin sovellettava tullietuusmenettely - Alkuperätuotteet - Määrittelyn perusteet - "Färsaarilta olevat alukset" ja näiden alusten "miehistö"

(Neuvoston asetuksen (ETY) N:o 2051/74 liite IV; komission asetuksen (ETY) N:o 3184/74 liite I)

3 Tavaroiden alkuperä - Färsaarilta peräisin oleviin alkuperätuotteisiin sovellettava tullietuusmenettely - Färsaarilta peräisin olevien raaka-aineiden käsittely Färsaarten alueella - Etuuskohtelun edellytys - Kolmansista maista peräisin olevien tuotteiden fyysinen erotteleminen - Tullien kantaminen alennettuina siinä tapauksessa, että erottelua ei ole toimitettu - Menettelyn hyväksymisen edellytykset - Todistustaakka

(Neuvoston asetus (ETY) N:o 2051/74; komission asetus (ETY) N:o 3184/74)

4 Euroopan yhteisöjen omat varat - Tuonti- tai vientitullien kantaminen jälkitullauksessa - Vanhentumiselle asetetun määräajan ylittyminen - Vanhentunutta tullivelkaa osittain koskevan maksuvaatimuksen esittäminen - Maksuvaatimuksen pätemättömyys koko tullivelan osalta - Kansallisen lain soveltamisen rajat - Niillä viranomaisilla, jotka aikovat ryhtyä tullien kantoon, ei ole velvollisuutta ratkaista etukäteen kysymystä siitä, voidaanko jälkikannosta luopua tai saattaa asia komission käsiteltäväksi

(Neuvoston asetuksen (ETY) N:o 1697/79 2 artiklan 1 kohta ja 5 artiklan 2 kohta; komission asetuksen (ETY) N:o 2164/91 4 artikla)

5 Euroopan yhteisöjen omat varat - Tuonti- ja vientitullien kantaminen jälkitullauksessa - Kantamatta jääneiden tullien periminen maahantuoduilta tuotteilta - Omaisuudensuojaa tai suhteellisuusperiaatetta ei ole loukattu

(Neuvoston asetus (ETY) N:o 1697/79

Tiivistelmä

6 Tiettyihin Färsaarilta peräisin oleviin ja tuotaviin alkuperätuotteisiin sovellettavasta tullimenettelystä annettua asetusta (ETY) N:o 2051/74, alkuperätuotteen käsitteen määrittelemisestä ja tiettyihin Färsaarilta peräisin oleviin ja tuotaviin alkuperätuotteisiin sovellettavassa tullimenettelyssä noudatettavasta hallinnollisesta yhteistoiminnasta annettua asetusta (ETY) N:o 3184/74, ja tuonti- ja vientitullien maksamisvelvoitteen sisältävään tullimenettelyyn ilmoitetuista tavaroista velalliselta kantamatta jääneiden tuonti- ja vientitullien kantamisesta "jälkitullauksin" annettua asetusta (ETY) N:o 1697/79 on tulkittava siten, että jäsenvaltioiden tulliviranomaiset voivat ryhtyä Färsaarilta tuotujen tavaroiden tuontitullien kantamiseen jälkitullauksessa yhteisön tutkimusvaltuuskunnan esittämien päätelmien perusteella, vaikka tulliviranomaiset eivät ole kantaneet tulleja tavaroiden maahantuonnin yhteydessä, koska ne ovat luottaneet Färsaarten toimivaltaisten viranomaisten vilpittömässä mielessä antamiin EUR 1 -tavaratodistuksiin, vaikka Färsaarten toimivaltaiset viranomaiset kiistävät valtuuskunnan tekemät päätelmät siltä osin, kuin ne koskevat yhteisön kyseessä olevan tullisäännöstön tulkintaa ja pysyvät kannassaan, jonka mukaan todistukset ovat päteviä, ja vaikka riidanalaisia kohtia ei ole saatettu asetuksella (ETY) N:o 802/68 perustetun alkuperäkomitean käsiteltäväksi.

Tässä suhteessa se seikka, että Färsaarten toimivaltaiset viranomaiset ovat todistaneet EUR 1 -tavaratodistuksissa tavaroiden olevan peräsin tältä alueelta tai se, että sen jäsenvaltion toimivaltaiset viranomaiset, johon tavarat on tuotu, ovat alun perin hyväksyneet näissä todistuksissa ilmoitetun tavaroiden alkuperän, eivät ole riittäviä osoituksia siitä, että "toimivaltaiset viranomaiset ovat erehtyneet" asetuksen (ETY) N:o 1697/79 5 artiklan 2 kohdassa tarkoitetuin tavoin; tässä artiklassa säädetään tullien kantamatta jättämisen edellytyksistä. Vaikka Färsaarten viranomaiset ovatkin yhteisön säännöksissä tarkoitettuja toimivaltaisia viranomaisia, ne eivät vastaavassa tilanteessa voi olla vastuussa virheestä tässä säännöksessä tarkoitetuin tavoin. Näin ei kuitenkaan ole silloin kun viejä on ilmoittanut, että tavarat ovat peräisin Färsaarilta, luottaen siihen, että Färsaarten toimivaltaiset viranomaiset tuntevat tosiasiallisesti kaikki kysymyksessä olevan tullisäännöstön soveltamisen kannalta tarpeelliset tosiasiat, ja kun nämä viranomaiset eivät tästä huolimatta ole millään tavoin kiistäneet viejän ilmoituksissaan antamia tietoja ja kun ne näin ollen ovat perustaneet tavaroiden färsaarelaista alkuperää koskevan todistuksen alkuperäsääntöjen virheelliseen tulkintaan.

Arvioitaessa lisäksi sitä, oliko Färsaarten viranomaisten mahdollisesti tekemä virhe sellainen, etteivät tullivelan maksamisesta vastuussa olleet velalliset voineet sitä kohtuudella havaita asetuksen (ETY) N:o 1697/79 5 artiklan 2 kohdassa tarkoitetulla tavalla, on otettava huomioon erityisesti virheen laatu, asianomaisten toimijoiden ammatillinen kokemus ja näiden osoittama huolellisuus. Kansallisen tuomioistuimen on tämän tulkinnan perusteella tälle tapaukselle ominaiset olosuhteet huomioon ottaen tarkistettava, täyttyvätkö ne edellytykset, jotka on asetettu sen arvioimiselle, oliko Färsaarten toimivaltaisten viranomaisten tekemä virhe sellainen, että tullivelan maksamisesta vastuussa olevan velallisen olisi pitänyt se havaita.

Edellä mainittua säännöstä sovelletaan silloin kun velan maksamisesta vastuussa oleva velallinen on noudattanut kaikkia yhteisön oikeuden tulli-ilmoitusta koskevissa säännöissä ja tarpeen vaatiessa sellaisissa kansallisen oikeuden säännöissä, joilla yhteisön oikeuden sääntöjä on täydennetty tai joilla ne on pantu täytäntöön, asetettuja edellytyksiä, vaikka hän olisi vilpittömässä mielessä antanut toimivaltaisille viranomaisille virheellisiä tai epätäydellisiä tietoja siksi, että hän ei kohtuudella voinut tietää tai saada muita tietoja.

7 Tiettyihin Färsaarilta peräisin oleviin ja tuotaviin alkuperätuotteisiin sovellettavasta tullimenettelystä annetun asetuksen (ETY) N:o 2051/74 liitteessä IV ja alkuperätuotteen käsitteen määrittelemisestä ja tiettyihin Färsaarilta peräisin oleviin ja tuotaviin alkuperätuotteisiin sovellettavassa tullimenettelyssä noudatettavasta hallinnollisesta yhteistoiminnasta annetun asetuksen (ETY) N:o 3184/74 liitteen I neljännessä selittävässä huomatuksessa mainittua käsitettä "Färsaarilta olevat alukset" määriteltäessä käytettyjä perusteita on sovellettava siten, että niiden kaikkien on oltava olemassa samanaikaisesti.

Käsitteeseen "miehistö", johon viitataan eräissä näistä perusteista, ei voida sisällyttää sellaisia henkilöitä, jotka eivät kuulu aluksen vakituiseen henkilöstöön ja jotka on erityisesti koulutustarkoituksessa ja kolmannesta maasta olevan yrityksen kanssa tehdyn yhteisyrityssopimuksen perusteella otettu aluksen henkilöstön lisäksi työskentelemään aluksella harjoittelijoina tai epäpätevänä varastohenkilöstönä yhden matkan tai tietyn matkan osan ajaksi, jotta alus voisi kalastaa tälle kolmannelle maalle yksinomaisesti kuuluvalla talousvyöhykkeellä, eikä sillä seikalla ole merkitystä, maksaako aluksella toimintaa harjoittava vai kolmannesta maasta oleva yritys palkan näille henkilöille.

8 Silloin kun färsaarelaisessa tehtaassa käsitellään asetuksessa (ETY) N:o 3184/74 tarkoitettuja Färsaarten alkuperätuotteita, nämä raaka-aineet on fyysisesti erotettava kolmansista maista peräisin olevista tuotteista, jotta niille voitaisiin myöntää asetuksessa (ETY) N:o 2051/74 säädetty tullietuuskohtelu. Jos tällaista erottelua ei tehdä, sen jäsenvaltion toimivaltaiset tulliviranomaiset, johon tavarat tuodaan, voivat kuitenkin komission luvalla ja kohtuusnäkökohdat huomioon ottaen päättää, että ne kantavat asianomaiselta tehtaalta peräisin olevien tavaroiden tuonnista vain sellaiset tullit, jotka vastaavat määrältään niitä tulleja, jotka olisi ollut kannettava, jos jokaisessa tavaralähetyksessä olleiden, eri alkuperää olevien tavaroiden suhteelliset osuudet olisivat vastanneet tuontivuoden aikana tehtaalle tulleiden, eri alkuperää olevien raaka-aineiden suhteellisia osuuksia.

Edellä mainittujen asetusten säännöksistä aiheutuu lisäksi se, että silloin kun Färsaarilta peräisin olevia katkarapuja on käsitelty sellaisessa färsaarelaisessa tehtaassa, jossa käsitellään myös kolmansista maista peräisin olevia katkarapuja, viejän on kaikin mahdollisin tavoin näytettävä, että Färsaarilta peräisin olevat katkaravut on fyysisesti erotettu muualta peräisin olevista katkaravuista. Jos tällaista näyttöä ei esitetä, katkarapujen ei enää voida katsoa olevan peräisin Färsaarilta ja tästä seuraa, että EUR 1 -tavaratodistuksen ja etuustariffin on katsottava olevan väärin perustein myönnettyjä.

9 Tällä hetkellä voimassa olevan yhteisön oikeuden mukaan ne olosuhteet, joissa koko tullivelan maksamista koskevaa maksuvaatimusta on pidettävä kokonaisuudessaan pätemättömänä sen vuoksi, että sillä maksettavaksi vaaditut tullit ovat kokonaan tai osittain vanhentuneet tuonti- ja vientitullien kantamisesta jälkitullauksin annetun asetuksen (ETY) N:o 1697/79 2 artiklan 1 kohdassa tälle vanhentumiselle asetetun kolmen vuoden määräajan päätyttyä, määritetään kansallisessa oikeudessa, ottaen kuitenkin huomioon yhteisön oikeudessa asetetut rajoitukset eli sen, että kansallisen oikeuden soveltaminen ei saa johtaa siihen, että yhteisölle tulevien verojen ja maksujen kantaminen tapahtuu tehottomammin kuin vastaavien kansallisten verojen ja maksujen kantaminen, eikä siihen, että yhteisön lainsäädännön toimeenpano käy käytännössä mahdottomaksi tai erittäin vaikeaksi.

Sen jäsenvaltion toimivaltaisten viranomaisten, johon tavarat tuodaan, ei ole ennen tullien jälkikäteistä maksamista koskevan maksuvaatimuksen esittämistä lausuttava mahdollisuudesta jättää tullit asetuksen (ETY) N:o 1697/79 5 artiklan 2 kohdan perusteella kantamatta.

Lisäksi asetuksen (ETY) N:o 2164/91 4 artiklaa, jossa valmistetaan kyseisen 5 artiklan 2 kohdan soveltamissäännökset, on tulkittava siten, että sen jäsenvaltion toimivaltaisten viranomaisten, johon tavarat tuodaan, ei tarvitse saattaa komission käsiteltäväksi hakemusta, joka koskee tullien jälkikannosta luopumista, jos ne katsovat, että asetuksen (ETY) N:o 1697/79 5 artiklan 2 kohdassa asetetut edellytykset eivät täyty.

10 Omistusoikeuden suojasta ja suhteellisuusperiaatteesta aiheutuvat vaatimukset eivät estä sitä, että toimivaltaiset viranomaiset kantavat tuontitullit jälkitullauksessa, jos asetuksen (ETY) N:o 1697/79 5 artiklan 2 kohdan, jossa säädetään viranomaisilla olevasta mahdollisuudesta jättää tullit kantamatta, soveltamisedellytykset eivät täyty, vaikka tulleja ei voitaisikaan enää kantaa maahantuotujen tuotteiden ostajalta ja vaikka kysymyksessä oleva summa olisi huomattava.

Ammattimaisten taloudellisten toimijoiden tehtävänä on ennakolta varautua tullien mahdolliseen jälkikantoon siten, että ne ottavat keskinäisiin sopimuksiinsa tällaisten riskien torjumiseksi tarpeellisia määräyksiä; tällainen seikka kuuluu näiden toimijoiden kannettaviin ammatillisiin riskeihin siinäkin tapauksessa, että jälkikannossa vaaditut summat olisivat huomattavia